
讞讜诇讬谉 拽讟讝 注"讗 - 驻讬专讜砖 砖讟讬讬谞讝诇抓

讚专讱 诇讬诪讜讚 砖诇 讛诇讻讛 讞讚讗 [讗讞转] 讛谞诇诪讚转 诪讛诇讻讛 讞讚讗 [讗讞转] 讛诪诇诪讚转, 讻诇讬诪讜讚 讝讛 砖诇 讘砖专 讘讞诇讘 诪注专诇讛 讘诇讘讚 鈥� 驻讬专讻讛 讛诪爪讘讬注讛 注诇 爪讚 砖诇 拽讜诇讗 [拽诇讜转] 砖讬砖 讘讛诇讻讛 讝讜 讜爪讚 砖诇 讞讜诪专讗 [讞讜诪专讛] 砖讬砖 讘讛诇讻讛 讝讜, 讛讗讞专转, 驻专讻讬谞谉 [驻讜专讻讬诐 讗谞讜], 讜讗讬诇讜 驻讬专讻讛 讻诇 讚讛讜 [砖讛讬讗] 诇讗 驻专讻讬谞谉 [讗讬谉 讗谞讜 驻讜专讻讬诐]. 讜讗讬诇讜 讚专讱 诇讬诪讜讚 砖诇 讛诇讻讛 讞讚讗 [讗讞转] 讛谞诇诪讚转 诪转专转讬 [诪砖转讬] 讛诇讻讜转 讛诪诇诪讚讜转, 讜讻讚专讱 砖讛讜爪注讛 诇诪注诇讛 诇诇诪讜讚 讘砖专 讘讞诇讘 诪注专诇讛 讜诪讞诪抓 讘驻住讞 鈥� 讗驻讬诇讜 驻讬专讻讛 讻诇 讚讛讜 驻专讻讬谞谉 [讻诇 砖讛讬讗 讗谞讜 驻讜专讻讬诐], 讜讚专讱 诇讬诪讜讚 砖诇 讛诇讻讛


讞讚讗 [讗讞转] 讛谞诇诪讚转 诪转诇转 [诪砖诇讜砖] 讛诇讻讜转, 讻讙讜谉 讝讛 砖讛爪注谞讜 诇诪注诇讛 诇诇诪讜讚 讘砖专 讘讞诇讘 诪注专诇讛 讜讞诪抓 讘驻住讞 讜讻诇讗讬 讛讻专诐, 讗讬 讛讚专 讚讬谞讗 讜讗转讬 [讗诐 讞讜讝专 讛讚讬谉 讜讘讗], 砖谞讬转谉 诇讜诪专 讘砖诇讜砖转谉 诪讬讚转 讘诪讛 讛爪讚, 砖讗诪谞诐 诇讗 专讗讬 讝讜 讻专讗讬 讝讜 讜诇讗 专讗讬 讝讜 讻专讗讬 讝讜, 讜讗讜诇诐 讬砖 讚讘专 讛诪砖讜转祝 诇讻讜诇谉 鈥� 驻专讻讬谞谉 [驻讜专讻讬诐 讗谞讜] 驻讬专讻讛 讻诇 讚讛讜 [砖讛讬讗], 讜讗讬 [讜讗诐] 诇讗 讞讜讝专 讛讚讬谉, 砖讗讬谉 诇谞讜 讗驻砖专讜转 诇诪爪讜讗 爪讚 诪砖讜转祝 诇讻讜诇谉 鈥� 驻讬专讻讛 讛诪爪讘讬注讛 注诇 爪讚 砖诇 拽讜诇讗 [拽诇讜转] 砖讬砖 讘讛诇讻讛 讝讜 讜爪讚 砖诇 讞讜诪专讗 [讞讜诪专讛] 砖讬砖 讘讛诇讻讛 讝讜, 驻专讻讬谞谉 [驻讜专讻讬诐 讗谞讜], 讜讗讬诇讜 驻讬专讻讛 讻诇 讚讛讜 [砖讛讬讗] 诇讗 驻专讻讬谞谉 [讗讬谉 讗谞讜 驻讜专讻讬诐]. 讜诪注转讛 讻讬讜谉 砖讗讬谉 讗谞讜 诇讜诪讚讬诐 讗讬住讜专 讗讻讬诇讛 讘讘砖专 讘讞诇讘 诪砖诇讜砖 讛讛诇讻讜转 讛诇诇讜 (注专诇讛, 讞诪抓 讘驻住讞 讜讻诇讗讬 讛讻专诐) 讘诪讬讚转 讘诪讛 讛爪讚 (砖讻谉 讗讬谉 讛讚讬谉 讞讜讝专 讘讛谉), 砖讜讘 讗讬谉 诪拽讜诐 诇讛拽砖讜转 注诇 砖诇讜砖转谉 "诪讛 诇讻讜诇诐 砖讻谉 讙讬讚讜诇讬 拽专拽注".


 讜砖讜讗诇讬诐:  讜诇驻专讜讱 [讜谞拽砖讛] 讘讗讜驻谉 讝讛: 诪讛 诇讻诇讗讬 讛讻专诐 鈥� 砖讻谉 诇讗 讛讬转讛 诇讛谉 砖注转 讛讻讜砖专, 砖讻谉 住讘专讛 讛讬讗 砖讗讬谉 讛转讘讜讗讛 讛谞讝专注转 讘讻专诐 谞讗住专转 注诐 讝专讬注转讛, 讗诇讗 讛讙讬讚讜诇讬诐 砖爪诪讞讜 诪注诇 驻谞讬 讛拽专拽注 讘注拽讘讜转 讛讝专讬注讛. 讜诪注转讛 讛专讬 讗诇讛 诪注讜诇诐 诇讗 讛讬转讛 诇讛诐 砖注讛 砖诇 讛讬转专, 砖诪砖注讛 砖爪诪讞讜 讛专讬讛诐 讗住讜专讬诐. 讜讛专讬 讝讛 砖诇讗 讻讘砖专 讘讞诇讘, 砖讛讬转讛 诇讻诇 讗讞讚 诪讗诇讛 讝诪谉 砖诇 讛讬转专, 讘讟专诐 讛转讘砖诇讜 讘讬讞讚! 讗诪专 专讘 讗讚讗 讘专 讗讛讘讛 讘转砖讜讘讛 注诇 讻讱: 讝讗转 讗讜诪专转 砖诇讗 讻驻讬 砖住讘专谞讜 砖讘讻诇讗讬 讛讻专诐 谞讗住专讬诐 专拽 讛讙讬讚讜诇讬诐 砖爪诪讞讜 讘注拽讘讜转 讛讝专讬注讛, 讗诇讗 讻讘专 讘注讬拽专谉 (讘砖讜专砖诐, 讘讛讬讜转诐 讝专注讬诐 砖讛讻讜 砖讜专砖讬诐 讘拽专拽注) 谞讗住专 讛讝专注, 讜谞诪爪讗 讗讬驻讜讗 讻讬 讛讬转讛 诇讛谉 诇讝专注讬诐 讛诇诇讜 砖注转 讛讻讜砖专 (讝诪谉 讛讬转专 讗讻讬诇讛) 拽讜讚诐 讛砖专砖讛.


诪转讬讘 [诪拽砖讛] 注诇 讚讘专讬 专讘 讗讚讗 讘专 讗讛讘讛 专讘 砖诪注讬讛 讘专 讝注讬专讗 诪诪讛 砖砖谞讬谞讜 讘讚讬谞讜 砖诇 讝讛 讛诪注讘讬专 注爪讬抓 谞拽讜讘 砖讝专注 讘讜 诪讬谉 转讘讜讗讛 讗讜 讬专拽, 讘转讜讱 讛讻专诐, 砖诇讗 讛谞讬讞 讗转 讛注爪讬抓 注诇 讛拽专拽注 讗诇讗 讛注讘讬专讜 诪转讞转 诇注爪讬 讛讻专诐, 讗诐 讘讝诪谉 砖讛注讘讬专 讗讜转讜 讘讻专诐 讛讜住讬祝 讛讝专注 砖讘注爪讬抓 讻讚讬 讗讞讚 诪诪讗转讬诐 鈥� 讗住讜专 讛讝专注. 讜谞讚讬讬拽: 专拽 讗诐 讛讝专注 讛讜住讬祝 讻讚讬 讛砖讬注讜专 讛讝讛 鈥� 讗讬谉 [讻谉] 讛讜讗 谞讗住专, 讗讘诇 讗诐 讛讝专注 诇讗 讛讜住讬祝 讻讚讬 讛砖讬注讜专 讛讝讛 鈥� 讛讜讗 诇讗 谞讗住专, 砖讗讬谉 谞讗住专讬诐 讘讗讬住讜专 讻诇讗讬 讛讻专诐 讗诇讗 诪讛 砖讙讚诇 讘讗讬住讜专 (讜讬砖 讘讜 讻砖讬注讜专 讛讗讜住专), 讜讛专讬 讝讛 砖诇讗 讻专讘 讗讚讗 讘专 讗讛讘讛 砖讗诪专 砖注爪诐 讝专讬注转诐 讘拽专拽注 讗讜住专转诐!


讗诪专 讗讘讬讬 讘讛住讘专 讚讘专讬 专讘 讗讚讗 讘专 讗讛讘讛: 转专讬 拽专讗讬 讻转讬讘讬 [砖谞讬 诪拽专讗讜转 讻转讜讘讬诐] 讘转讜专讛 讘讚讬谉 讻诇讗讬 讛讻专诐, 砖讻谉 讻转讬讘 [谞讗诪专] "诇讗 转讝专注 讻专诪讱 讻诇讗讬诐 驻谉 转拽讚砖 讛诪诇讗讛 讛讝专注 讗砖专 转讝专注 讜转讘讜讗转 讛讻专诐" (讚讘专讬诐 讻讘, 讟). 讜讛专讬 讬砖 讘讚讘专讬诐 讻注讬谉 住转讬专讛: 砖讻转讜讘 讗讞讚 讗讜诪专 "驻谉 转拽讚砖 讛诪诇讗讛" 鈥� 讛专讬 讝讛 诪讜专讛 砖讛讙讬讚讜诇讬诐 讛谞讜住驻讬诐 ("讛诪诇讗讛") 讛诐 讛谞讗住专讬诐. 讜讗讜诇诐 注讜讚 讻转讬讘 [讜谞讗诪专] 讘驻住讜拽 "讛讝专注 讗砖专 转讝专注" 鈥� 讜讛专讬 讝讛 诪讜专讛 砖讛讝专讬注讛 注爪诪讛 谞讗住专转, 讜讗祝 讘讟专诐 讛爪诪讬讞讛 转讜住驻转.


讛讗 [讛专讬] 讻讬爪讚 讬转讬讬砖讘讜 砖谞讬 讛诪拽专讗讜转 讛诇诇讜? 讻诇 讗讞讚 诪讛讻转讜讘讬诐 注谞讬讬谞讜 讘诪爪讘 砖讜谞讛: 砖讗诐 讛讬讛 诪讬谉 讛转讘讜讗讛 讗讜 讛讬专拽 讝专讜注 诪注讬拽专讜 (诪转讞讬诇转讜) 讘转讜讱 讛讻专诐 鈥� 讛专讬 讛讜讗 谞讗住专 诪讬讚 讘讛砖专砖讛, 讜讛讜讗 砖讗诪专 讘讜 讛讻转讜讘 "讛讝专注 讗砖专 转讝专注". 讜讗诐 讛讬讛 讝专讜注 讜讘讗, 砖讘转讞讬诇讛 谞讝专注 讜讛砖专讬砖 讘讛讬转专 诪讞讜抓 诇讻专诐, 讘讝讛 讗讜诪专讬诐 讗谞讜 砖讗诐 讛讜住讬祝 鈥� 讗讬谉 [讻谉] 谞讗住专, 讜讗诐 诇讗 讛讜住讬祝 鈥� 诇讗 谞讗住专, 讜讛讜讗 砖讗诪专 讘讜 讛讻转讜讘 "转拽讚砖 讛诪诇讗讛".


讗 砖谞讬谞讜 讘诪砖谞转谞讜 讻讬 讘砖专 讘讞诇讘 讗住讜专 讗祝 讘讛谞讗讛, 讜诪注讬专讬诐: 诪转谞讬转讬谉 [诪砖谞转谞讜] 讛讬讗 砖诇讗 讻讬 讛讗讬 转谞讗 [讻诪讜 砖讬讟转 转谞讗 讝讛], 讚转谞讬讗 [砖讻谉 砖谞讜讬讛 讘专讬讬转讗], 专' 砖诪注讜谉 讘谉 讬讛讜讚讛 讗讜诪专 诪砖讜诐 [讘砖诐] 专' 砖诪注讜谉: 讘砖专 讘讞诇讘 讗诪谞诐 讗住讜专 讘讗讻讬诇讛 讜讗讜诇诐 诪讜转专 讘讛谞讗讛. 讜讟注诪讜: 砖讻谉 谞讗诪专 讘讚讬谉 讘砖专 讘讞诇讘 "讻讬 注诐 拽讚讜砖 讗转讛 诇讛' 讗诇讛讬讱 诇讗 转讘砖诇 讙讚讬 讘讞诇讘 讗诪讜" (讚讘专讬诐 讬讚, 讻讗), 讜讻谉 谞讗诪专 诇讛诇谉 [砖诐, 讘住驻专 砖诪讜转] 讘讗讬住讜专 讟专讬驻讛 "讜讗谞砖讬 拽讚砖 转讛讬讜谉 诇讬 讜讘砖专 讘砖讚讛 讟专驻讛 诇讗 转讗讻诇讜 诇讻诇讘 转砖诇讬讻讜谉 讗讜转讜" (砖诪讜转 讻讘, 诇).


诪讛 诇讛诇谉 讘讗讬住讜专 讟专讬驻讛 鈥� 讗住讜专 讘讗讻讬诇讛 讜诪讜转专 讘讛谞讗讛, 砖讛专讬 谞讗诪专 讻讬 讗驻砖专 诇讬转谞讜 诇讻诇讘, 讗祝 讻讗谉 讘讗讬住讜专 讘砖专 讘讞诇讘 鈥� 讗住讜专 讘讗讻讬诇讛, 讜诪讜转专 讘讛谞讗讛.


讘 注讜讚 砖谞讬谞讜 讘诪砖谞转谞讜 讻讬 专' 注拽讬讘讗 讗讜诪专 砖讞讬讛 讜注讜祝 讘讘砖专 讘讞诇讘 讗讬谞诐 讗住讜专讬诐 诪谉 讛转讜专讛, 砖讻谉 谞讗诪专 "诇讗 转讘砖诇 讙讚讬 讘讞诇讘 讗诪讜" 砖诇讜砖 驻注诪讬诐 (砖诪讜转 讻讙, 讬讟; 砖诐 诇讚, 讻讜; 讚讘专讬诐 讬讚, 讻讗), 讜讘讗讜 砖诇讜砖讛 诪讬注讜讟讬诐 讗诇讛 诇讛砖诪讬注谞讜 砖讗讬谉 讘讻诇诇 讛讗讬住讜专 讘砖专 砖诇 讞讬讛 讜注讜祝 讜讘讛诪讛 讟诪讗讛. 讜砖讜讗诇讬诐: 讛谞讬 [讗诇讛] 砖诇讜砖 讛驻注诪讬诐 砖谞讻转讘 讛讗讬住讜专, 讛讗 讗驻拽讬谞讛讜 [讛专讬 讛讜爪讬讗 讗讜转诐, 谞讚专砖讜] 诇诇诪讚谞讜 讛诇讻讜转 讗讞专讜转, 讜讻讚专讱 砖讗诪专


砖诪讜讗诇 (诇注讬诇 拽讬讙,讘), 砖讗讞讚 讘讗 诇注谞讬谉 讘讬砖讜诇 讞诇讘 讘讞诇讘 讜诇注谞讬谉 讘砖专 讘讛诪讛 诪转讛 (谞讘讬诇讛) 讘讞诇讘, 砖讗祝 讗诇讛 讘讻诇诇 讗讬住讜专 讘砖专 讘讞诇讘. 讜讗讞讚 讘讗 诇注谞讬谉 讘讬砖讜诇 注讜讘专 (砖诇讬诇) 讘讞诇讘, 砖讗祝 讛讜讗 讘讻诇诇 讘砖专 讘讞诇讘. 讜讛讗讞专 讘讗 诇注谞讬谉 讘砖专 讟诪讗讛 讘讞诇讘, 砖讗讬谉 讛讬讗 讘讻诇诇 讗讬住讜专 讘讬砖讜诇 讘砖专 讘讞诇讘! 讜诪砖讬讘讬诐: 拽住讘专 [住讘讜专 讛讜讗] 专' 注拽讬讘讗 讻讬 诪砖诪注讜转 讛讻转讜讘 "诇讗 转讘砖诇 讙讚讬" 讛讬讗 砖讗祝 讞诇讘 讜谞讘讬诇讛 讘讻诇诇 讝讛, 讜讗讬谉 爪讜专讱 讘讻转讜讘 诪讬讜讞讚 (讻砖诪讜讗诇) 诇讛砖诪讬注谞讜 讻谉. 讜讘讟注诐 讛讚讘专 砖讗讬住讜专 讘砖专 讘讞诇讘 讞诇 注诇 讛讚讘专 砖讗住讜专 讻讘专 讘讗讬住讜专 拽讜讚诐 (讞诇讘 讗讜 谞讘讬诇讛) 鈥�/b> 住讘讜专 专' 注拽讬讘讗 讻讬 讗讬住讜专 讞诇 注诇 讗讬住讜专, 讜诇讻谉 讞诇讘 讜诪转讛 诇讗 爪专讬讻讬 拽专讗 [讗讬谞诐 爪专讬讻讬诐 诪拽专讗]. 讜讻讬讜爪讗 讘讝讛 讙诐 诇注谞讬谉 砖诇讬诇 讘讘砖专 讘讞诇讘 讗讬谉 爪讜专讱 讘讻转讜讘 诪讬讜讞讚 诇讛砖诪讬注谞讜 讻谉, 讻讬 讙讚讬 诪注诇讬讗 [诪注讜诇讛, 讙诪讜专] 讛讜讗 讛砖诇讬诇. 诪注转讛 讗讬讬转专讜 诇讛讜 讻讜诇讛讜 [谞砖讗专讜 诇讛诐 讻讜诇诐, 讻诇 砖诇讜砖 讛驻注诪讬诐 讛讻转讜讘讜转], 讜讘讗讬诐 讛诐 诇诇诪讚谞讜 砖诇讜砖 讚专砖讜转: 驻专讟 诇讞讬讛, 讜驻专讟 诇注讜祝, 讜驻专讟 诇讘讛诪讛 讟诪讗讛.


讙 注讜讚 砖谞讬谞讜 讘诪砖谞转谞讜 讻讬 专' 讬讜住讬 讛讙诇讬诇讬 讗讜诪专 讻讬 谞讗诪专 讘转讜专讛 "诇讗 转讗讻诇讜 讻诇 谞讘讬诇讛" (讚讘专讬诐 讬讚, 讻讗), 讜讻谉 谞讗诪专 讘讗讜转讜 讻转讜讘 "诇讗 转讘砖诇 讙讚讬 讘讞诇讘 讗诪讜", 讜讛专讬 讝讛 讘讗 诇诇诪讚谞讜 讻讬 讛讚讘专 砖讗住讜专 诪砖讜诐 谞讘讬诇讛 讗住讜专 诇讘砖诇讜 讘讞诇讘. 讜诪注转讛 讛讬讛 诪拽讜诐 诇讜诪专 砖讗祝 注讜祝, 砖讗住讜专 诪砖讜诐 谞讘讬诇讛, 讬讛讗 讗住讜专 讘讘讬砖讜诇 讘砖专 讘讞诇讘, 诇讻讱 讗诪专 讛讻转讜讘 "讘讞诇讘 讗诪讜" 鈥� 讬爪讗 讛注讜祝 砖讗讬谉 诇讜 讞诇讘 讗诐. 讜砖讜讗诇讬诐: 诪讗讬 讗讬讻讗 [诪讛 讬砖], 诪讛 讛讛讘讚诇 讘讬谉 专' 讬讜住讬 讛讙诇讬诇讬 讛诪诪注讟 注讜祝 诪讗讬住讜专 讘砖专 讘讞诇讘 诪谉 讛讻转讜讘 "讘讞诇讘 讗诪讜" 诇讘讬谉 专' 注拽讬讘讗 砖诪诪注讟讜 诪谉 讛讻转讜讘 "诇讗 转讘砖诇 讙讚讬"?


 讜诪砖讬讘讬诐:  讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇] 诇注谞讬谉 讘讬砖讜诇 讘砖专 讞讬讛 讘讞诇讘. 砖专' 讬讜住讬 讛讙诇讬诇讬 住讘专 [住讘讜专] 讻讬 讘砖专 讞讬讛 讘讞诇讘 讗住讜专 讚讗讜专讬讬转讗 [诪谉 讛转讜专讛], 砖讛专讬 讗祝 讛讞讬讛 讛讬讗 讘讻诇诇 "讘讞诇讘 讗诪讜". 讜讗讬诇讜 专' 注拽讬讘讗 住讘专 [住讘讜专] 讻讬 讘砖专 讞讬讛 讘讞诇讘 讗讬谞讜 讗诇讗 讚专讘谞谉 [诪讚讘专讬 住讜驻专讬诐], 砖讛专讬 讛转诪注讟 讘砖专 讞讬讛 诪谉 讛讻转讜讘 "诇讗 转讘砖诇 讙讚讬".


讗讬讘注讬转 讗讬诪讗 [讗诐 转专爪讛 讗诪讜专] 讛讘讚诇 谞讜住祝 砖讘讬谉 专' 讬讜住讬 讛讙诇讬诇讬 诇专' 注拽讬讘讗, 讚讬谉 讘砖专 注讜祝 讘讞诇讘 讗讬讻讗 讘讬谞讬讬讛讜 [讬砖 讘讬谞讬讛诐], 砖专' 注拽讬讘讗 住讘专 [住讘讜专] 讻讬 讞讬讛 讜注讜祝 讗讬谞谉 讗住讜专讜转 讘讞诇讘 诪谉 讛转讜专讛, 讛讗 诪讚专讘谞谉 讗住讬专讬 [讛专讬 诪讚讘专讬 住讜驻专讬诐 讛诐 讗住讜专讬诐], 讜讗讬诇讜 专' 讬讜住讬 讛讙诇讬诇讬 住讘专 [住讘讜专] 讻讬 讘砖专 注讜祝 讘讞诇讘 讗驻讬诇讜 诪讚专讘谞谉 谞诪讬 诇讗 讗住讬专 [诪讚讘专讬 住讜驻专讬诐 讙诐 讻谉 诇讗 讗住讜专].


讜诪注讬专讬诐: 转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱, 讻讛住讘专 讛砖谞讬 砖讛讜爪注]: 讘诪拽讜诪讜 砖诇 专' 讗诇讬注讝专 讛讬讜 讻讜专转讬谉 注爪讬诐 讘砖讘转, 诇注砖讜转 驻讞诪讬谉 诇注砖讜转 讘专讝诇 讻讚讬 诇诪讜诇. 讘诪拽讜诪讜 砖诇 专' 讬讜住讬 讛讙诇讬诇讬 讛讬讜 讗讜讻诇讬谉 讘砖专 注讜祝 讘讞诇讘. 砖住讘专讜 砖讗祝 诪讚专讘谞谉 诪讜转专 讛讚讘专.


 讜讘注谞讬谉 讝讛 诪住讜驻专 讻讬 讛讞讻诐 诇讜讬 讗讬拽诇注 诇讘讬 [讛讝讚诪谉 诇讘讬转讜] 砖诇 讬讜住祝 专讬砖讘讗 [讛爪讬讬讚], 讗讬讬转讜 诇拽诪讬讛 专讬砖讗 讚讟讬讜住讗 讘讞诇讘讗 [讛讘讬讗讜 诇驻谞讬讜 专讗砖 讟讜讜住 讘讞诇讘], 讜诇讗 讗诪专 诇讛讜 [诇讛诐] 讜讗祝 诇讗 诪讬讚讬 [讚讘专], 讻讬 讗转讗 诇拽诪讬讛 [讻讗砖专 讘讗 诇讜讬 诇驻谞讬] 专讘讬 讜住讬驻专 诇讜, 讗诪专 诇讬讛 [诇讜] 专讘讬 诇诇讜讬: 讗诪讗讬 [诪讚讜注] 诪讚讜注 砖转拽转 注诇 讻讱, 讜诇讗 转砖诪转讬谞讛讜 [谞讬讚讬转 讗讜转诐]?


讗诪专 诇讬讛 [诇讜]: 讗转专讬讛 [诪拽讜诪讜] 砖诇 专' 讬讛讜讚讛 讘谉 讘转讬专讗 讛讜讗, 讜讗诪讬谞讗 [讜讗诪专转讬 讘诇讘讬] 砖诪讗 专' 讬讛讜讚讛 讘谉 讘转讬专讗 讚专砖 诇讛讜 [诇讛诐, 诇讘谞讬 诪拽讜诪讜] 讘讛诇讻讜转 讘砖专 讘讞诇讘 讻专' 讬讜住讬 讛讙诇讬诇讬 砖讗诪专 砖讗讬谉 讘砖专 注讜祝 讘讻诇诇 讗讬住讜专 讘砖专 讘讞诇讘, 讻讬 讬爪讗 注讜祝 诪讻诇诇 讗讬住讜专 讝讛 讻讬讜谉 砖讗讬谉 诇讜 讞诇讘 讗诐, 讜诪讜转专 诇讻转讞讬诇讛 诇讗讻讜诇 讗讜转讜 讘讞诇讘.


讚 诪砖谞讛 拽讘转 讘讛诪转讜 砖诇 讙讜讬 讜拽讬讘转讛 砖诇 谞讘诇讛, 讛讞诇讘 讛拽专讜砖 讛谞诪爪讗 讘转讜讻谉 鈥� 讛专讬 讝讜 讗住讜专讛. 讛诪注诪讬讚 (诪拽专讬砖 讗转 讛讞诇讘 诇注砖讜转讜 讙讘讬谞讛) 讘讗诪爪注讜转 注讜专 砖诇 拽讘讛 砖诇 讘讛诪讛 讻砖专讛 讛谞讬转谉 诇转讜讱 讛讞诇讘, 讜讛专讬讛讜 诪注诪讬讚讜 讘讻讱.

